Tá athrú suntasach tagtha ar an gcreat rialála do na bainc de bharr na géarchéime airgeadais. Na hathchóirithe a comhaontaíodh ar leibhéal Ghrúpa an Fhichead agus Choiste Basel, cuireadh chun feidhme iad agus tá siad á gcur chun feidhme go fóill ar fud an domhain chun laghdú a dhéanamh ar an leibhéal riosca in earnáil na baincéireachta agus chun an córas airgeadais a dhéanamh níos cobhsaí agus níos athléimní. Is ar bhonn áitiúil amháin a tugadh aghaidh ar roinnt rioscaí, áfach. Go háirithe, rinneadh roinnt beart i ndlínsí móra (amhail na Stáit Aontaithe agus an tSeapáin, gan ach cúpla ceann a lua) chun an leibhéal iasachtaí neamhthuillmheacha a laghdú agus chun cláir chomhardaithe na mbanc a dheisiú trí chórais éigeantacha soláthair/díscríofa a thabhairt isteach le haghaidh iasachtaí neamhthuillmheacha nó trí ghéarú ar na córais sin, i measc nithe eile.

Rinneadh iasachtaí neamhthuillmheacha agus neamhchosaintí neamhthuillmheacha eile a charnadh i gcodanna d’earnáil baincéireachta an Aontais Eorpaigh freisin tar éis na géarchéime airgeadais agus na gcúluithe eacnamaíochta a tháinig aisti. Téann na leibhéil mhéadaithe iasachtaí neamhthuillmheacha sin i bhfeidhm ar an gcobhsaíocht airgeadais mar go ndéanann siad difear do bhrabúsacht agus inmharthanacht na ninstitiúidí creidmheasa lena mbaineann agus mar go nimríonn siad tionchar ar an bhfás eacnamaíoch trí iasachtú bainc a laghdú. Chun aghaidh a thabhairt tuilleadh ar na dúshláin a ghabhann le hardleibhéil iasachtaí neamhthuillmheacha san Aontas, iarrtar sa "Phlean Gníomhaíochta chun Dul i nGleic le hIasachtaí Neamhthuillmheacha san Eoraip" ó Chomhairle ECOFIN ar na hinstitiúidí agus na gníomhaireachtaí éagsúla bearta iomchuí a dhéanamh ina leith.

Ar na príomhréimsí beartais atá ann chun laghdú a dhéanamh ar an riosca go dtiocfadh fadhbanna nua iasachtaí neamhthuillmheacha chun cinn sa todhchaí go háirithe tá beartas lena náirithítear go naithneofar iasachtaí neamhthuillmheacha go tráthúil agus go mbeidh siad cumhdaithe go leordhóthanach ar mhaithe le staonadh caillteanais a chosc agus réiteach iasachtaí neamhthuillmheacha a fheabhsú. Is bacainní móra ar athstruchtúrú fiachais agus ar dhíolacháin sócmhainní iad gannsoláthar agus staonadh caillteanais, ós rud é go bhféadfadh na bainc athstruchtúrú a chur ar atráth nó díghiaráil chun aithint caillteanas a sheachaint (rud ar a dtugtar an cur chuige "fan go bhfeicfear"). Suíodh gur cúis le hiasachtú laghdaithe iad moilleanna ar aithint caillteanas mar go gcuireann siad níos mó brú fós ar na bainc soláthairtí a mhéadú le linn amanna struis (i.e. nuair a thiocfaidh caillteanais chun cinn agus nuair is ceangaltaí a bheidh na ceanglais chaipitil rialála. Is é a chiallaíonn an soláthar comhthimthriallach sin go saothróidh na bainc iasachtú comhthimthriallach agus go mbeidh luascadh níos suntasaí sa timthriall gnó (i.e. timthriallta creidmheasa borrtha agus cliste).

Cuid thábhachtach d’iarrachtaí an Aontais rioscaí sa chóras baincéireachta a laghdú tuilleadh agus cur ar chumas na mbanc díriú ar iasachtaí a thabhairt do ghnólachtaí agus saoránaigh is ea aghaidh a thabhairt ar ardstoic neamhchosaintí neamhthuillmheacha agus ar a gcarnadh féideartha sa todhchaí. Deimhnítear sa díospóireacht leanúnach atá ar bun sa Chomhairle gur gá tuilleadh dul chun cinn a dhéanamh ar aghaidh a thabhairt ar iasachtaí neamhthuillmheacha má táthar chun Aontas Baincéireachta a chur i gcrích, rud atá ar cheann de na príomhthosaíochtaí i gClár Oibre na gCeannairí.